**Әдістемелік-библиографиялық бөлім**

**«Сыр өңірінің даңқты дирижеры»**

*/Композитор, дарынды дирижер Төлепберген Әбдіраштың туғанына 75 жыл/*

**Жаңақорған, 2023**

**ТӨЛЕПБЕРГЕН ӘБДІРАШЕВ**

**(1948 - 2007)**



Төлепберген Әбдірашев 1948 жылы 28 шілдеде Жаңақорған ауданы «Кеңес» ауылында дүниеге келген.

1966 жылы №54 Жүсіп Қыдыров атындағы орта мектепті бітірген соң, бір жыл шаруашылықта тракторист болып жұмыс істеді.

1967 жылы Құрманғазы атындағы консерваторияға оқуға түсіп, оны 1974 жылы қобызшы және ұлт-аспаптар оркестрінің дирижері мамандықтары бойынша үздік бітіріп шықты. 1974-1975 жылдары Шымкент музыкалық училищесіне оқытушы болды.

1975-1979 жылдары Мәскеудің Чайковский атындағы консерваториясында опера және симфония оркестрінің дирижері мамандығы саласы бойынша Лениндік сыйлықтың лауреаты, Кеңес Одағының Халық әртісі Генадий Рожденственскийдің сыныбында дәріс алған. Осында оқып жүрген студент кезінде-ақ, 1977 жылы Батыс Берлинде өткен Герберт фон Караян атындағы Халықаралық дирижерлар конкурсына қатысып, дипломант болды. Мәскеудегі оқуын тәмамдаған соң Қазақ мемлекеттік симфония оркестрінің дирижері болды. 1982-1983 жылдары Австрияның Вена қаласындағы музыка академиясында білімін көтерді.

Төлепберген Әбдірашев 1983 жылдан Қазақ мемлекеттік симфония оркестрінің бас дирижері және көркемдік жетекшісі болды. Ол екі жыл Қазақ мемлекеттік Абай атындағы опера және балет театрының бас дирижері де болды. Сол жылдары бұл өнерлі ұжымды Германияға алып барып, А. Жұбанов пен Л. Хамидидің «Абай»,

М. Төлебаевтың «Біржан Сара» операларын өнер сүйер қауымға алғаш таныстырып қайтты.

Төлепберген Әбдірашевке 1982 жылы «Қазақстан Республикасына еңбек сіңген өнер қайраткері» атағы берілді. 1983 жылы Бүкілодақтық Ленин комсомолы сыйлығының лауреаты болды. 1989 жылы Украина Республикасы Жоғарғы Кеңесінің Құрмет Грамотасымен марапатталды. 1995 жылы «Қазақстан Республикасының Халық әртісі» атағына ие болды.

Төлепберген Әбдірашев 1998 жылы Мемлекеттік сыйлықтың лауреатын алса, 2004 жылы «Құрмет» орденімен марапатталды.

2006 жылдың соңынан бастап Құрманғазы атындағы Мемлекеттік ұлт-аспаптар оркестірінің жетекшісі және бас дирижері қызметін де өзінің бұрынғы қызметімен қоса атқарды.

Ол әр жылдары өнер сапарымен АҚШ-та, Англияда, Германияда, Австрияда, Кубада, Мәскеуде, Санк-Петербургте, Украинада сол елдердің симфониялық оркестрлерінде дирижерлік етті.

Төлепберген Әбдірашев Қазақстан Республикасы Мемлекеттік сыйлықтар беру (Әдебиет пен өнер саласында) комитетінің мүшесі, Қазақ мемлекеттік Құрманғазы атындағы консерваторияның профессоры болды.

Төлепберген Әбдірашев 2007 жылы 26 қазанда дүниеден өтті.

Бала күнінен әуез-әуенге әуес әрекеті шелек-керсенді таяқпен сабалап, симфония жасаған құмар­лығы шабытын шалқытатын. Әкесі Әбдіраш қой соңында жүрсе де өнер дегенде өзегін жарып берер жарты бай еді. Төрт баласы да таланттан кенде емес, кез келген музыкалық аспапты игеріп кететін. Әуелде діңгегі қатты жидеден дом­быра шауып, тас төбенің басында теріскейдің шертпе күйін төгіп, дар­хан даланы ән бесікке бөлейтін қасиетін балалары да дарыта білді. Үйдің үлкені Жантөрені ел бір оркестр деуші еді. Байтөре болса, домбыраның құлағында ойнаған шебер болатын. Оларға еріп Төлен (Төлепберген) баянды да үйренді. Бірақ бой қысқалығы тікесінен тік тұрып тамылжытып кетуге кедергі жасайды. Сырнайы белден төмен тізесіне түсіп кетеді. Саусақ әйтеуір пернеден жаңылмайды. Қиыннан қиыстырып қай әуенді де орындап шығады. Ал шынашағы титықтап кей пернеге әрең жеткізсе де дом­быраны дөңгелетті. Сөйткен Төкең тұрпатынан таланты биік тұрды. Бойы келте, саусағы қысқа қасқа баладан әйгілі күйші шықпас деп Кұрманғазы атындағы мемлекеттік консерваторияның қабылдау ко­миссиясы оны домбыра класынан қобыз класына ауыстыруға тура келген. Студент Әбдірашев үшінші курста дарынды педагог Тұрғыт Османовтың қолына түсті. Ол баланың бойындағы ерекше ша­бытын байқап, дирижерлық ма­мандыққа баулыды. Үміт ақталды, шебер шеберлігін көрсетті. Ол сиқырлы таяқшаға саз сыры мен мұңын сыйдырды, қазақ музы­касының қасиетін қанықтырып, құдіретін танытты.
 Киелі өнер жолында жүрген жан жақсы біледі, ол кәсіби музы­каның күбісін пісіп, күпісін киген кісі. Алтын қорда қалған мол мұ­расына шүкірлік ету аздық етеді, ел тара­пынан елеу-екшеу әлі бай­қал­майды. Ол көзі тірісінде Халық артисі, Мем­лекеттік сыйлықтың иегері болып тұрып атақ-абыройын пұлдап, біреуден сабақты ине сұраған адам емес, өмірінің соңына дейін өнер деп өтті. Еліміздің өнер тарихында есімі алтын әріппен жазылды.
 Жайсаң ағамыз Жаңақорған жерінде, «Кеңес» ауылында дү­ниеге келген. Бұл 26 шілде 1948 жыл екен. Балалық балдәурен шағы соғыстан кейінгі ауыр кезеңге тап келіп, ауыл тартқан ауырт­палықты көзі көрді, тапшылықтың ащы дәмін татты. Жасынан жігерлі Төлепберген жоқшылыққа жа­сымай, қиындыққа мойымай, жігерін жанып өсті. Ауыл баласы білімге ұмтылды, асқақ арманын Алматыға алып келді.
Сонымен, ол консерватория­ның «Халық аспаптары оркестрінің дирижері» деген мамандығын үздік аяқтап, Шымкент музыкалық училищесінде оқытушылық қыз­мет атқарды. Білімін барынша жетілдіру мақсатында Мәскеудің Чайковский атындағы консервато­риясына Лениндік сыйлықтың иеге­рі, Халық артисі Геннадий Рож­дественскийдің дирижерлық класына қабылданды. Батыс Берлинде өтетін дирижерлардың халықаралық «Герберт фон Ка­раян» атындағы конкурста дип­ломант атанып, Вена қаласында тәжірибе алмасуға мүмкіндік алды.
 Әлем музыкасының майын ішкен майталмандарға, шетелдік зиялы көрерменнің көңілі мен жүрегіне жол тауып, қазақ деген ұлы халықтың бар екенін мойын­датқан да осы – Төлепберген. Аме­рика, Австрия, Англия, Болгария, Германия, Куба, Оң­түстік Корея секілді мемлекеттердің келелі кон­церт залының есігін былайғы жұрт имене ашатын болса, біздің Төкеңдер қасқайып халықтың алдында тұрды, ұлы өнерді дәріп­теді. Оның орындауындағы әр шығарма – өзіндік құны бар өзгеше дүние. Ұлы музыка өнерінің ырғағы мен толқынын бар жан-жүрегімен, тұла бойымен сезіне алды. Төлепберген Әбдірашев сиқырлы таяғымен бүкіл оркестрді бағын­дыра білді. Міне, құдірет!
 Мәскеу консерваториясын бітірмей жатып сол кездегі Мә­дениет министрі Ж.Еркінбеков оны мемлекеттік симфониялық ор­кестрге дирижерлыққа шақыр­ды. Ол өзін дарынды дирижер ретінде дәлелдеді. Абай атындағы оператеатрында да дирижерлық қызметті атқарды. Төлепбергеннің бір артықшылығы, уақытты үнем­дей білетін және тиімді істерге жұмсай алатын. Олай дейтініміз, шәкірт тәрбиелеуге, ұстаздық қызметті де жүргізуге мүмкіндік тапты. Ол – 1983 – 2007 жылдарда консерватория қабырғасынан камералық оркестр ұйымдастырған алғашқы ұстаз. Профессордың тәлімімен бүгінгі белгілі дири­жерлер К.Ахметов, Ж.Жұмабеков, А.Бөрібаев, А.Әбдінұров, Е.Ахме­дияров, А.Оразғалиев, К.Омаров, Е.Нұртазин талабын ұштады, үлкен өмірге қанат қақты.
Қазақстандық көптеген сазгер үшін Төлепберген Әбдірашев өнерді дәріптеудің даңғыл жолы болды. Себебі сазгер шығармасын тыңдарманға жеткізудің бірден-бір тетігі – дирижердің таңдауы мен сарабында тұрды. Сол үлгілі үрдіспен К.Мусин, К.Қожамьяров, Ғ.Жұбанова, Е.Рахмадиев, М.Са­ғатов, К.Күмісбеков, Д.Жұба­ниязов, Ж.Дастенов, Т.Қажы­ғалиев, К.Дүйсекеев, А.Серкебаев, С.Еркімбетов, Қ.Шілдебаев шы­ғармалары тыңдарман талғамына жол тартты.
Қазақстан Республикасының Халық артисі, Мемлекеттік сый­лық­тың иегері,

Жаңақорған ау­данының «XX ғасыр адамы» Төлепберген Әбдіраш еліміздегі ең ірі үш оркестр – Мемлекеттік ака­де­миялық, Құрманғазы атындағы және «Отырар сазы» халық аспап­тар оркестрінің көркемдік жетек­шісі әрі бас дирижері болды. Күр­делі шығармалардың күйін кел­­­тіріп, жып-жинақы етіп жұ­мырлап, халық назарына қанша әсем әуен ұсынды, қаншама саз­гердің есімін елге танытты.
 Қазақты да, туған өлкесі – Жаңа­қорғанды жер жаһанға әйгілі еткен осындай текті ұлдың өнеріне қалайша бас имей, қалайша тебі­ренбей тұрасың. Туған жері онымен мақтануға тиіс. Өйткені мұндай марғасқа маңдайға жазыла бер­мейді, өнер қайраткері күнде өмірге келмейді.
 Бұл өмір қызық та қатал ғой. Біреуді биік шыңға жеткізсе, бі­реуді биік құздан құлатар. Бар қиындықты еңсе­ріп, өнер жолында аянбай еңбек етті. Тау баласының жара­тылыс сырынан болар, ол өмірінде де биікке қарай өрмеледі, талантын таныта білді. Алайда өмір өткінші екені өкінішті. Дарынды дирижер 2007 жылы аққан жұлдыздай ара­мыздан алыс кетті. Бірақ өнерде өз ізін қалдырған даңқты дирижерды, сиқырлы таяқшадағы сазды дүйім жұрт есінен шығарған жоқ.

Бауырым, Төлепберген, Төлепберген!

Қазаңа жете алмап ем себептермен…

Лентадай көз алдымнан өтіп жатыр,

Басыңнан тіршіліктер сен өткерген!

Ұлы едің «Бесарықтың» бетегелі,

Жасыңнан өнер жолы жетеледі.

Мініп ап періште әуен қанатына

Сен ұштың — парызыңды өтегелі!

Сен ұштың елден биік, елден ерек,

Көріндің көк жүзінен көзге бөлек.

Домбыра ішегінен – симфония,

Әуені алып қашты желеп – жебеп!

Әуені алып қашты – Ұлы әлемнің,

Қойыны толған жұмбақ мына Жердің.

Енгенде симфония – құшағына,

Шым-шымдап көзі жетті бұған елдің!

Шым-шымдап көзі жетті, шымырлады,

Қазақтың сені іздеді – тұғырлары.

Бір емес төрт сахна сені күтті,

Сарқылған тіршілігі, ғұмырлары!

Өң бердің сол сахна жүздеріне,

Керек ет осы қайрат бізге, міне.

…Білмеймін көз тиді ме, зорықтың ба

Зар болып қалдық бүгін іздеріңе!

Зар болып қалдық бүгін дидарыңа,

Жаратқан бізге сені қимады ма

Періште жаның ұшты сахнадан,

Тәніңді жер қойнына сыйлады да.

Ах ұрып елің қалды, жерің қалды,

Бірақ та, кім өшірер жалындарды.

Қазақтың ел болғаны рас болса

Есімің ұмтылмайды сенің мәңгі!

 **Бақтыбай Айнабеков**

 **Ақын, Қазақстан Жазушылар одағының,**

 **Қазақстан Журналистер одағының мүшесі**

Әдебиеттер:

 Әбдірашев Төлепберген //Сыр елі. Қызылорда облысы: Энциклопедия / Бас ред. Б.Ғ.Аяған. – Алматы: «Қазақ энциклопедиясы» ЖШС, 2005. – 129 б.
 Төлепберген Әбдірашев // Жаңарған Жаңақорған: Тарихнама. – Алматы: «Әл Фараби», 1998. – 200 – 217 — 218 б.
 Сопыбеков А. Төлепберген Әбдірашев // Сопыбеков А. Жаңақорған: тарихнама/ А.Сопыбеков. — Шымкент: ЖШС «Кітап», 2008.- 474 — 475 б.
 Айнабеков Б. Қазақ музыкасының маэстрасы: ҚР халық әртiсi, профессор Т.Әбдiрәшев туралы. // Заң газетi.- 2007. — 22 қараша (N 179).- 3 б.
 Айнабеков Бақтыбай Маэстро: Дирижер Т. Әбдiрашев шығармашылығы туралы. // Егемен Қазақстан.- 2016.- 13 мамыр (№ 90).- 6 б.
 Айнабеков Бақтыбай.Төрлет, Маэстро!. ҚР Халық әртiсi, профессор Т.Әбдiрашев туралы. // Жұлдыз.- 2016.- № 9.- 199-208 б.
 Әбдiрашев Т. Шетелге кетер едiм…: [Қазақстан Респ. симфониялық оркестрiнiң көркемдiк жетекшiсiнiң өзiнiң өнер жолы туралы сұхбаты / Әңг. А.Мұқанов] // Қазақ әдебиетi.- 1995.-15 тамыз(N17).- 14-15 б.
 Бесарықтегi Бақыт. Сиқырлы таяқша ұшындағы әуен. Әлемге әйгiлi дирижер, Қазақстанның халық әртiсi Т. Әбдiрашев жайлы. // Ана тiлi.- 2017.- 24 — 29 тамыз (№ 34).- 12 б.
 Дүйсекеев К. Төлепбергеннің сиқырлы таяқшасы: Дирижер Төлепберген Әбдірашев жайлы./ К. Дүйсекеев , Қ. Әбдуов. // Сыр бойы.- 2016. — 3 наурыз (№ 32). — 4 б.
 Дүйсекеев Кеңес. Сиқырлы таяқшадағы саз: Танымал дирижер Төлепберген Әбдiраш туралы. // Айқын.- 2016.- 24 ақпан (№ 28).- 5 б.
 Қош, ендi, қош Төлепберген! // Қазақ әдебиетi.- 2007. — 2-8 қараша (N 44).- 15 б.
 Төлегенұлы Ш. Маэстро Әбдірашев: Белгілі дирижер, ҚР халық әртісі Төлепберген Әбдірашев туралы / Ш. Төлегенұлы. // Президент және халық.- 2007. — 30 қараша. — 8б. Төлепберген Әбдiрашев (1948-2007): Қазанама. ҚР Халық әртiсi, дирижер, Мемлекеттiк сыйлықтың лауреаты // Егемен Қазақстан.- 2007.- 30 қазан (N 333/334).- 6 б.

 Шермағанбетұлы З. Ауылда туған өнердің жарық жұлдызы еді... (Төлепберген Әбдірашовты еске алғанда...) / З. Шермағанбетұлы //Жаңақорған тынысы.- 2011.- 9 қараша (№91-92). - 2 б.